b'\n_START_ARTICLE_\nZapora pri Rabeljskem jezeru\n_START_SECTION_\nUtrdba\n_START_PARAGRAPH_\nDa bi za\xc5\xa1\xc4\x8ditila zaledje leta 1882 zgrajene utrdbe v Klu\xc5\xbeah in nadzirali \xc5\xa1e en dostop do Trbi\xc5\xbea, so se v avstro-ogrskem vojnem ministrstvu leta 1884 odlo\xc4\x8dili, da zgradijo utrdbo ob Rabeljskem jezeru. Za gradnjo so namenili 125.000 goldinarjev, kar je bilo v primerjavi s Klu\xc5\xbeami relativno malo. Na\xc4\x8drte za trdnjavo je pripravil stotnik Albin Kropsch, ki je bil prej vodja gradbi\xc5\xa1\xc4\x8da pri Henslovi utrdbi._NEWLINE_Gradnja je potekala od pomladi leta 1885 do 10. julija 1887. Utrdba je zapirala prehod iz Reklanske doline prek Nevejskega prevala proti Rablju in Trbi\xc5\xbeu. Zaporo sta sestavljala dva dela: dvoeta\xc5\xbena kazematna topni\xc5\xa1ka utrdba Werk Raiblersee pri potoku Aib (Aiblbach, danes Canale della Malga) na zahodnem delu Rabeljskega jezera in stra\xc5\xbenica (Stra\xc3\x9fensperre), ki je bila postavljena na izteku soteske istega potoka v neposredni bli\xc5\xbeini. Stra\xc5\xbenico in utrdbo je povezoval predor, speljan pod cesto._NEWLINE_Utrdbo so zaradi pomanjkanja denarja oboro\xc5\xbeili z zastarelimi 12\xc2\xa0cm topovi M. 61. Leta 1905 so jih nadomestili trije sodobnej\xc5\xa1i 9\xc2\xa0cm topovi M. 4. Takrat je utrdba dobila tudi oklepno opazovalno kupolo in \xc5\xa1e dva mitraljeza M. 4 in dve trdnjavski podno\xc5\xbeji za pu\xc5\xa1ke. Trdnjavi je elektriko zagotavljala elektrarna v Rablju, tako da je lahko utrdba uporabljala tudi tri 30\xc2\xa0cm \xc5\xbearomete. Kljub posodobitvam je lahko utrdba zdr\xc5\xbeala le zadetke 149\xc2\xa0cm granat, kar je bilo ob\xc4\x8dutno premalo, saj je mo\xc4\x8d topni\xc5\xa1tva ravno v tistem \xc4\x8dasu skokovito narasla._NEWLINE_Mirnodobna posadka je \xc5\xa1tela 24 vojakov celov\xc5\xa1kega 4. domobranskega pehotnega polka ter \xc4\x8dastnika in 18 topni\xc4\x8darjev 1. \xc4\x8dete 4. bataljona trdnjavskega topni\xc5\xa1tva. Vojna posadka je \xc5\xa1tela \xc4\x8dastnika, zdravnika in 65 mo\xc5\xbe 4. domobranskega pehotnega polka ter tri topni\xc5\xa1ke \xc4\x8dastnike in 58 topni\xc4\x8darjev 1. rezervne \xc4\x8dete 4. bataljona trdnjavskega topni\xc5\xa1tva. Poleg teh je bil trdnjavi dodeljen \xc5\xa1e \xc4\x8dastnik in\xc5\xbeenir in \xc5\xa1e dva utrdbena strokovnjaka, \xc5\xa1tirje telefonisti in \xc5\xa1tirje bolni\xc4\x8darji. Med prvo svetovno vojno je zapori poveljeval stotnik Schuprina.\n_START_SECTION_\nUtrdba med vojno\n_START_PARAGRAPH_\nPri in\xc5\xa1pekciji utrdbe 9. oktobra 1914 je bilo ugotovljeno, da utrdba ne bo zdr\xc5\xbeala morebitnega italijanskega obstreljevanja, zato so jo razoro\xc5\xbeili. Njenih \xc5\xa1est topov so spomladi leta 1915 premestili na bli\xc5\xbenje vrhove. Prvi par topov so 15. maja 1915 premestili na pobo\xc4\x8dje gore Rauhe Kopf (danes Veete Scabre), ki se je nahajala tik nad utrdbo. Drugi par topov so 20. maja namestili ne sedlu med Vi\xc5\xa1em in Visoko Belo \xc5\xa1pico, en top so pozneje premestili na obalo jezera drugega pa so namestili pod Jerebico, kjer se je pridru\xc5\xbeil tretjemu paru topov, ki so ju tja premestili konec maja. \xc5\xbde pred pri\xc4\x8detkom vojne so iz utrdbe odnesli vse uporabne stvari, od posadke pa sta v njej ostala le opazovalec in telefonist._NEWLINE_V nasprotju z glavno utrdbo je stra\xc5\xbearnica nasproti utrdbe ostala oboro\xc5\xbeena in polno zasedena, saj je bila varna pred obstreljevanjem. Njena posadka je \xc5\xa1tela 18 topni\xc4\x8darjev 2. rezervne \xc4\x8dete 4. bataljona trdnjavskega topni\xc5\xa1tva in 34 vojakov celov\xc5\xa1kega 1. gorskega strelskega polka._NEWLINE_Italijani za izpraznitev utrdbe niso vedeli, zato so jo 24. maja 1915 za\xc4\x8deli obstreljevati. Prvi dan vojne so iz Nevejskega prevala za\xc4\x8deli streljati \xc5\xa1tirje topovi 149 A, naslednji dan sta se pridru\xc5\xbeila \xc5\xa1e dva 210\xc2\xa0cm mo\xc5\xbenarja. Zadetki, zaradi polo\xc5\xbeaja trdnjave, so bili redki. Tako so Italijani do konca maja na utrdbo izstrelili skupaj 160 granat, od katerih je zadela samo ena. Junija so bili bolj uspe\xc5\xa1ni, izstrelili so 334 granat, od katerih sta zadeli dve. Julija so se pri obstreljevanju \xc5\xa1e izbolj\xc5\xa1ali, saj so na utrdbo izstrelili 420 granat in jo zadeli 31-krat. Pri tem je utrdbo zadelo 25 te\xc5\xbekih granat in jo nepopravljivo po\xc5\xa1kodovalo.\n_START_SECTION_\nUtrdba danes\n_START_PARAGRAPH_\nUtrdba se nahaja na polotoku Rabeljskega jezera ob cesti, ki pelje proti Nevejskemu prevalu. Ker je italijansko topni\xc5\xa1tvo utrdbo med prvo svetovno vojno mo\xc4\x8dno po\xc5\xa1kodovalo, po vojni pa so jo Italijani razstrelili, tako da danes od utrdbe ni veliko ostalo. Je pa mogo\xc4\x8de videti stra\xc5\xbenico, ki je ostala bolj ali manj nedotaknjena in stoji na drugi strani ceste.'